ΠΗΓΗ ΑΥΤΟΧΘΟΝΕΣ – ΕΤΕΡΟΧΘΟΝΕΣ

ΠΗΓΗ Α Οι Έλληνες του εξωτερικού λατρεύουν την κοινή πατρίδα (...). (…) ∆εν σκέφτονται παρά τα µέσα για να την κάνουν πιο πλούσια και πιο µεγάλη. Οι Έλληνες του τόπου δεν κάνουν τίποτ’ άλλο από του να κλείνουν τη χώρα στους Έλληνες του εξωτερικού. Οι πρώτοι έχουν έναν πλούσιο πατριωτισµό, οι δεύτεροι ένα συντηρητικό πατριωτισµό. Ο πλούσιος Πατριωτισµός είναι που δηµιούργησε όλα τα µεγάλα ιδρύµατα στην Ελλάδα. Ο συντηρητικός πατριωτισµός έκανε το νόµο της 3 Φεβρουαρίου 1844 για τους αυτόχθονες και τους ετερόχθονες.

 Αυτός ο νόµος, ο πιο άδικος και ο πιο ανόητος που ψηφίστηκε ποτέ σε έναν λαό πολιτισµένο, δίνει το αποκλειστικό µονοπώλιο των δηµοσίων θέσεων στους κατοίκους του Μοριά και της Αττικής. Κλείνει την Ελλάδα σε όλους τους Έλληνες που δεν έχουν γεννηθεί στο µικρό βασίλειο του Όθωνα. Αποκλείει από την κυβέρνηση το πιο έξυπνο, το πιο πλούσιο, και το πιο αφοσιωµένο τµήµα του έθνους.

 Εντµόντ Αµπού, Η Ελλάδα του Όθωνος, εκδ. Τολίδη, Αθήνα, σσ. 67-68.

ΠΗΓΗ Β Ανεξάρτητα από τη γενική εχθρότητα του κόσµου απέναντι στους Βαυαρούς (που δεν ήταν ποτέ πολυάριθµοι) µεγάλη πικρία αισθάνονταν οι Έλληνες που είχαν πολεµήσει στην Επανάσταση και είχαν αναλώσει χωρίς δισταγµό όλη τους την περιουσία. Η οργή τους στρεφόταν κατά των Ελλήνων οι οποίοι µετά το 1827 έσπευσαν να βολευτούν σε επικερδή δηµόσια αξιώµατα, να ευνοήσουν φίλους τους, να αγοράσουν τη γη, να δανείσουν χρήµατα µε τοκογλυφικούς όρους, εκείνων δηλαδή που είχαν επιδοθεί γενικά στην εκµετάλλευση του λαού, ενώ δεν είχαν κουνήσει ούτε το δαχτυλάκι τους για να τον απαλλάξουν από τα δεσµά του.

 Douglas Dakin, Η ενοποίηση της Ελλάδας, 1770-1923, σ. 127.

ΠΗΓΗ Γ Οι ετερόχθονες ταυτίστηκαν στη λαϊκή συνείδηση µε την έννοια της ευµάρειας, ενώ οι αναγνωρισµένοι ήρωες της Επανάστασης, που πέθαναν πάµπτωχοι, όπως ο Ζαΐµης, ο Μαυροµάτης και ο Φωτήλας, περιπτώσεις που προβλήθηκαν έντονα, έγιναν σύµβολο της δυστυχίας των αυτοχθόνων.

 ohn Petropoulos, Πολιτική και Συγκρότηση Κράτους στο Ελληνικό Βασίλειο, Μ.Ι.Ε.Τ., Αθήνα 1997, σ. 612.

 ΠΗΓΗ Δ Ο τόπος, έπειτα από τόσες θυσίες και αγώνες, έπεσε κάτω από δύο τυραννίες: των Βαυαρών και των «νεήλυδων», των καινουργιοφερµένων δηλαδή, που οι περισσότεροι ήταν Φαναριώτες. Αυτοί κατείχαν τις θέσεις-κλειδιά - υπουργοί, δικαστές, νοµάρχες, διευθυντές και τµηµατάρχες των υπηρεσιών. Λιγοστοί µονάχα ντόπιοι κατάφερναν να πάρουν κάποιο σηµαντικό πόστο. Χρόνια µόχθησαν να στρώσουν το τραπέζι και τώρα βλέπανε να κάθουνται ολόγυρα σ’ αυτό για ν’ απολαύσουν εκείνοι που πουθενά δεν είχανε φανεί, όσο στάχτες, δάκρυα κι αίµα ήταν το καθετί στον τόπο.

 ∆ηµήτρης Φωτιάδης, Όθωνας, η Μοναρχία, Αθήνα 1988, σσ. 594-595.

ΠΗΓΗ Ε Η διαµάχη αυτοχθόνων και ετεροχθόνων ξέσπασε ανοιχτά στην Εθνοσυνέλευση του 1844, οι ρίζες της όµως µπορούν να αναζητηθούν πολύ παλαιότερα, στα χρόνια ακόµα της επανάστασης. Τότε ήταν που το κλειστό κοινοτικό σύστηµα, µε την αποκλειστικά γενεαλογική συµµετοχή, δέχθηκε µοιραία µια εισβολή απ’ έξω, ασχέτως αν, στην επικρατούσα ατµόσφαιρα εθνικής έξαρσης, η συγκεκριµένη αντιπαράθεση συµφερόντων συχνά δεν εξάγεται άµεσα. (...) Αλλά κανένας εποικισµός δεν ήταν δυνατόν να πραγµατοποιηθεί ανώδυνα, και οι αντιδράσεις - που κυµαίνονταν από την απλή καχυποψία ως την πεισµατώδη προάσπιση των τοπικών συµφερόντων - κάποτε λάβαιναν ευρεία δηµοσιότητα. Είναι εδώ χαρακτηριστική η σύγκρουση των Ερµουπολιτών µε τους κατοίκους της Άνω Σύρας το 1829, µε αφορµή το δικαίωµα εκπροσώπησης στην Εθνοσυνέλευση.

 Έλλη Σκοπετέα, Το πρότυπο Βασίλειο και η Μεγάλη Ιδέα, σσ. 50-51.

Με βάση τα στοιχεία των πιο πάνω παραθεµάτων και τις γνώσεις σας από το σχολικό εγχειρίδιο, να αναφερθείτε στα αίτια που προκάλεσαν τη διαμάχη των αυτοχθόνων – ετεροχθόνων.